ועדת המשנה של ועדת הכספים בענין זכויות ראש הממשלה מכהן ורעייתו, כנסת 17, פרוטוקול מספר , 2006-05-17 13:30

יעקב ליצמן: צהרים טובים, אני פותח את ישיבת ועדת המשנה בנושא זכויות ראש ממשלה מכהן ורעייתו.

יעקב ליצמן: הקמנו בוועדה הכספים ועדה ציבורית, שתדון או דנה – אני לא יודע איפה עומדים הדיונים כרגע.

יעקב ליצמן: עם זאת, קיים נושא אחד שסיכמתי להעלות, גם באישורה של עו"ד מגידו, והוא נושא אחסון מכולה של דירת ראש הממשלה.

יעקב ליצמן: כיוון שהוא צריך לעבור דירה, ולהבנתי זה מעכב את ההעברה, הסכמתי לפנים משורת הדין לקיים היום דיון דחוף.

יעקב ליצמן: אני מציע לשמוע תחילה את צביה שמעון ואת יעל כהן.

הלית מגידו: אשמח להציג את המצב הקיים, ואולי לאחר מכן צביה תוכל להציג את הבקשה.

הלית מגידו: ועדת הכספים מוסמכת לקבוע את משכורותיהם של השרים וסגני השרים, ותשלומים אחרים.

הלית מגידו: מכוח זה, יש כבר החלטה בענין זכויותיהם של שרים – והראשון בהם הוא ראש הממשלה, כמובן.

הלית מגידו: ישנו סעיף ספציפי לענין מעון ראש הממשלה, שקובע כי המדינה תעמיד לרשות ראש הממשלה מעון בירושלים, וכי מעונו של ראש הממשלה בירושלים ינוהל על חשבון אוצר המדינה.

הלית מגידו: מלבד ראש הממשלה, שזכאי לדירת שרד בירושלים, זכאים לכך גם נשיא המדינה ושר החוץ.

הלית מגידו: הבקשה שהופנתה אלינו ממשרד ראש הממשלה כללה בענין ראש הממשלה עצמו – ואני שמה כרגע את נושא אשת ראש הממשלה בצד – את בקשתם לתשלום הוצאות של אחסון חפציו.

הלית מגידו: אני מבקשת להוסיף לכך גם את נושא הוצאות ההובלה, שמתחייבות מכך שהוא עוזב את מעונו הפרטי ועובר לדירת השרד בירושלים.

הלית מגידו: הבנתי שבמקרה של ראש הממשלה אולמרט, הוא אינו מתכוון להחזיק בנוסף למעונו בירושלים גם מעון פרטי.

הלית מגידו: כתוצאה מכך, הבקשה מובאת על מנת שוועדת הכספים תאשר את הוצאות האחסון, כל עוד הוא מכהן בתפקידו כראש הממשלה.

יעקב ליצמן: האם עלות האחסון לא עולה על עלות שכירת הדירה?

צביה שמעון: זה לא רק אחסון.

צביה שמעון: כשהוא יוצא לדירה השניה שלו, יש עלות של ביטחון, מיגון, מאבטחים וכולי.

צביה שמעון: חוסכים את הכסף של האבטחה, וזה סכום גדול.

יעקב ליצמן: לכן שאלתי אם העלות הכוללת זולה יותר?

ראובן ריבלין: בוודאי.

סמדר אלחנני: זה לא מתייחס לדירה שלו בתל אביב.

חיים אורון: היא לא דירת שרד.

צביה שמעון: אנחנו מדברים על ראש ממשלה בכלל – אני אומרת את זה לכם:

צביה שמעון: אני לא רוצה שזה יהיה קבוע לכל ראשי הממשלה.

צביה שמעון: יש דירה של המדינה, שהיא דירה ריקה.

צביה שמעון: מינהל הדיור הממשלתי ייתן לנו אותה, ושם נשים את הדברים.

צביה שמעון: אם כן, לא תהיה עלות בכלל, כי יש במילא דירה של המדינה.

צביה שמעון: לכן, כך זה במקרה הספציפי הזה.

צביה שמעון: אבל אנחנו מדברים באופן כללי.

יעקב ליצמן: הנושא הזה לא היה עד היום.

צביה שמעון: נכון.

צביה שמעון: המטרה שלנו היא לעגן את הזכויות, כך שזה לא יהיה כפוף בכל פעם לפרשנויות של איש זה או אחר במשרד ראש הממשלה.

יעקב ליצמן: אם כן, הדיון עוסק רק במקרה שבו ראש הממשלה לא מחזיק דירה נוספת.

יעקב ליצמן: במקרה כזה, יש לו בעיה היכן לאחסן את הדברים שהיו בדירה שהוא צריך לעזוב.

צביה שמעון: לא שהוא לא מחזיק – שאנחנו לא מתחזקים אותה עבורו.

ראובן ריבלין: אני חושב שהבקשה הגיונית בהחלט.

ראובן ריבלין: ההסדרים הם כאלה שכאשר לראש ממשלה יש גם את ביתו הפרטי וגם את דירת השרד של ראש הממשלה, נופלת הוצאה על המדינה, שהיא מחויבת מציאות, על כל המרכיבים.

ראובן ריבלין: הבקשה של ראש הממשלה הנוכחי היא שהוא מוותר על דירת שרד ועל הוצאותיה.

ראובן ריבלין: הוא רק מבקש שהמדינה תשא בעלות אחסון החפצים בתקופה שבה הוא מכהן כראש ממשלה.

ראובן ריבלין: שאלתי היא האם לא עשוי להתעורר צורך בתקופת כהונתו בכל זאת בדירה פרטית.

צביה שמעון: בנוסף?

יעקב ליצמן: חבר הכנסת ריבלין, זאת לא צריכה להיות שאלה.

יעקב ליצמן: אם נאשר, אנחנו אומרים שאנחנו מאשרים את זה בתנאי שאין לו דירת שרד.

יעקב ליצמן: זה אוטומטי כך.

ראובן ריבלין: כל מה שאני רוצה לדעת הוא האם ראש הממשלה האומר שהוא איננו רוצה לגור - - -

יעקב ליצמן: בהצעה שלי זה מסודר.

ראובן ריבלין: הוא יכול לבוא ולומר שבעוד שנתיים הוא רוצה - - -

יעקב ליצמן: אז הוא יבוא שוב עוד שנתיים, וישאל.

יעקב ליצמן: לפי מה שהצעתי – כל זמן שאין לו דירה.

הלית מגידו: אני מציעה שלא נגביל את זה דווקא לראש הממשלה אולמרט, אלא נקבע כלל לראשי ממשלה מכהנים בכלל: "ראש הממשלה רשאי לוותר על ניהול מעונו הפרטי על חשבון אוצר המדינה, ואם עשה כן, ישולמו לו", ונקבע לצורך המעבר, הוצאות האחסון וכולי.

הלית מגידו: כלומר, זה אל מול זה.

חיים אורון: אתם כל הזמן אומרים "ככל שהוא מכהן", ואני מציע שתתנו לזה grace – "עד תום שלושה חודשים מתום כהונתו".

הלית מגידו: לגבי הוצאות ההובלה: לפני מספר חודשים דנו בתנאיהם של נשיא המדינה לשעבר וראש הממשלה לשעבר, וקבענו לענין נשיא המדינה לשעבר שכאשר הוא מסיים את כהונתו, ועובר ממעון נשיא המדינה למעונו הפרטי, אוצר המדינה ישלם לו עד 15 אלף ש"ח בסכום חד-פעמי, לפי קבלות שיגיש.

הלית מגידו: השאלה היא אם הוועדה מעונינת להגביל או לא להגביל את הוצאות ההובלה של ראש הממשלה לצורך הענין הזה, ואם כן – עד איזה סכום.

יעקב ליצמן: לדעתי, לא להגביל.

יעקב ליצמן: לדעתי, כיוון שאנחנו מדברים על כיוון הפוך – ממי שאינו מכהן כראש ממשלה, שהופך לראש ממשלה--

הלית מגידו: אנחנו מדברים על שני הכיוונים.

יעקב ליצמן: הוועדה דנה עכשיו רק על הכיוון ההפוך.

הלית מגידו: אני חושבת שצריך לתת את הדעת על שני הכיוונים.

יעקב ליצמן: אני חושב שלא צריך להגביל את זה.

יעקב ליצמן: מה שעולה – עולה.

חיים אורון: הפועל היוצא הוא שאני מחייב אותך לפני שנכנסת – ישולמו הוצאות ההובלה, על פי המכרזים שיקיים משרד ראש הממשלה.

צביה שמעון: לא נעשה משהו מיוחד.

צביה שמעון: מה שאנחנו עושים במשרד ראש הממשלה על ידי מכרז, כך נעשה גם כאן.

הלית מגידו: אני מעונינת להציע שהזכאות הזאת תהיה גם לאשת ראש הממשלה, אם ראש הממשלה נפטר חלילה במהלך כהונתו, כפי שנעשה לגבי הנשיא.

יעקב ליצמן: בסדר.

סמדר אלחנני: אני רוצה לדייק כאן:

סמדר אלחנני: המילה "זכאות" לא מופיעה בשום סעיף או פסקה של החוקים.

סמדר אלחנני: כדאי לחשוב כ"תנאים" ולא כזכאות.

סמדר אלחנני: אין כאן זכאים.

סמדר אלחנני: אלה תנאים.

יעקב ליצמן: לא הבנתי.

סמדר אלחנני: אתם כותבים "זכאות", אבל בחוק שמסמיך אותך לעסוק בזה, כתוב "שכר ותנאים".

סמדר אלחנני: אז אל תשתמשו במילה "זכאים".

יעקב ליצמן: החוק כרגע מסמיך אותי להחליט.

יעקב ליצמן: אני לא מבין את הפלפולים כאן.

הלית מגידו: אתה תסמיך אותי לנסח את זה, אדוני?

יעקב ליצמן: כן.

סמדר אלחנני: סעיף 6 אומר: "המדינה תעמיד לרשות ראש הממשלה מעון בירושלים; מעונו של ראש הממשלה, בירושלים או מחוצה לה, ינוהל על חשבון אוצר המדינה".

סמדר אלחנני: בפסקה השניה, הכוונה היא כפי הנראה למעונו הפרטי.

סמדר אלחנני: אני מציעה לומר: "לחלופין, אם היא לא מנהלת לו מעון פרטי, היא תשלם את האחזקה ואת ההובלה.

סמדר אלחנני: "

חיים אורון: זה מה שהיושב ראש אמר.

חיים אורון: אנחנו סומכים על היועצת המשפטית.

יעקב ליצמן: הדברים שביקשנו וסיכמנו ברורים.

יעקב ליצמן: הלית תנסח את זה עד יום שני, וביום שני נעביר את זה למליאה, בעזרת השם.

ראובן ריבלין: האם הגבלנו את זה לסכום של 15 אלף ש"ח?

הלית מגידו: לא, הבנתי שהוועדה לא מעונינת להגביל את הסכום.

יעל כהן: הערה קטנה: גם כשראש הממשלה מחזיק מעון פרטי, עדיין יש הוצאות הובלה מסוימות.

יעל כהן: אז שלא ישתמע שהוצאות הובלה הן רק כשהוא מאחסן את הרכוש.

יעקב ליצמן: אתם תנסחו את זה.

יעקב ליצמן: מי בעד?

יעקב ליצמן: הצבעה בעד ההצעה – פה אחד ההצעה נתקבלה.

יעקב ליצמן: תודה לכולכם, הישיבה נעולה.